text: Bofællesskab overlever
  09 november 2010 kl. 09.38
  Tønder Kommune har opgivet at lukke et bofællesskab for seks ældre udviklingshæmmede i Skærbæk.
  Formanden for socialudvalget, Eike Albrechtsen, oplyser, at det ikke var muligt at opnå den foreslåede besparelse på 1,2 millioner kroner.
  Lukningen af bofællesskabet på Mellemgade i Skærbæk mødte voldsomme protester fra de pårørende og landsforeningen for udviklingshæmmede, LEV.
  
  Kommunen beklager
  De fleste af beboerne har boet i bofællesskabet i flere år, og de føler, at det er deres hjem.
  LEV satte spørgsmålstegn ved lovligheden af lukningen, da beboerne har personlige lejekontrakter.
  Kommunen præsenterede spareforslaget uden at anvise, hvor beboerne skulle flytte hen.
  - Jeg er ked af, at beboerne har følt sig forulempet af Tønder Kommune, siger formanden for socialudvalget.
  